สังคมข่าวหุ้นนิวส์เวฟ
ตลาดหุ้นไทยล่าสุดปิดการซื้อขายที่ระดับ 1,508.57 จุด ปรับลดลง 3.08 จุด พ่วงด้วยมูลค่าการซื้อขายรวม 3.4 หมื่นล้านบาท
22 ธ.ค. 2559

ตลาดหุ้นไทยล่าสุดปิดการซื้อขายที่ระดับ 1,508.57 จุด ปรับลดลง 3.08 จุด พ่วงด้วยมูลค่าการซื้อขายรวม 3.4 หมื่นล้านบาท
* ตลาดหุ้นไทยถอยดิ่งลงแบบนี้ แน่นอนพี่รายย่อยไม่มีพลาดพร้อมเข้าช้อนทันที โดยขาเข้าซื้อสุทธิรายย่อยจัดหนักไป 2,080 ล้านบาท ตามด้วยบัญชีบริษัทหลักทรัพย์ 427 ล้านบาท และสถาบัน 98 ล้านบาท ส่วนขาเทขายสุทธิทางต่างชาติสาดออก 2,606 ล้านบาท
* นี่ขนาดยังไม่เข้าสู่ช่วงสัปดาห์สุดท้ายของงวดปี 2559 แต่มูลค่าการซื้อขายนับว่า ดิ่งหายลงไปเยอะมาก
* ดังนั้นเทรนด์พี่ SET ในช่วงระยะสั้น คงหนีไม่พ้นเหวี่ยงตัวไปมา และซื้อขายแดนบวกสลับลบกันต่อไป ขอให้ใช้ความระมัดระวังกันด้วย
* เอาละเริ่มกันด้วยหุ้นแรกเทน้ำหนักความสนใจไปที่ตัวหุ้น EPG
* สำหรับหุ้น EPG ในช่วงรอบ 2 สัปดาห์ที่ผ่านราคาถอยดิ่งวูบไปกว่า 6% ไปแล้ว
* แรงกดดันมาจากความกังวลเรื่องภาวะราคาน้ำมันที่ปรับตัวเพิ่มขึ้น อาจจะไปกระทบต่อต้นทุนวัตถุดิบบริษัท
* งานนี้ ผู้บริหารบริษัทอย่าง “เฉลียว วิทูรปกรณ์” เลยออกปากเรียกความเชื่อมั่นว่า ไม่กระทบแน่นอน
* เพราะต่อให้ราคาน้ำมันดิบพุ่งสูงขึ้น ทางบริษัทเองยังสามารถปรับขึ้นราคาขายกับลูกค้าตามได้เช่นกัน
* ที่สำคัญด้วยตัวสินค้าบริษัทที่เน้นความเป็นนวัตกรรม จึงสามารถยืดหยุ่นและมีศักยภาพสร้างรายได้-กำไรระดับสูง
* บวกกับภาวะค่าเงินบาทอ่อนค่าในช่วงนี้ ยังเป็นปัจจัยหนุนที่ซุกซ่อนอยู่ เพราะทำให้บริษัทมีลุ้นได้บันทึกกำไรอัตราแลกเปลี่ยนเข้าไปอีก
* อ้าว ผู้บริหารออกปากการันตีขนาดนี้ แฟนหุ้น EPG ขอให้สบายใจกันได้แล้ว
* เมื่อวานราคาหุ้นปิดอยู่ที่ 12.40 บาท เท่ากับเป็นจังหวะลงทุนที่ดี เพราะมีอัพไซด์ถึง 37% เมื่อเทียบราคาเป้าหมาย 17 บาทที่โบรกฯ เคาะกันไว้
* หุ้นไซส์ใหญ่ที่น่าสนใจอีกราย ขอเลือกแนะนำ “พี่เทพ PTTEP”
* หุ้น PTTEP รับข่าวดีล่าสุดทางโบรกฯ ได้อัพเกรดราคาเป้าหมายเป็นระดับ 107 บาท
* ปัจจัยบวกมาจากกรณีเทรนด์ราคาน้ำมันได้วิ่งผ่านพ้นจุดต่ำสุดกันไปแล้วนั่นเอง
* ดังนั้นภาพรวมผลการดำเนินงานของพี่เทพจะเติบโตได้ทั้งในระยะสั้น-ระยะยาว
* โดยงวดปี 59 เบื้องต้นเคาะว่า จะพลิกกลับมามีกำไรสวยงามกว่า 12,000 ล้านบาท
* ส่วนงวดปี 60 รับผลบวกจากการลดกำลังผลิตน้ำมันในตลาดเต็มที่ โบรกฯ เลยดีดคาดกำไรจะเพิ่มก้าวกระโดดกว่า 20,000 ล้านบาท ทันที
* จึงถือเป็นข่าวดีสำหรับหุ้นพลังงานสายต้นน้ำสักที หลังจากต้องระทมทุกข์ยาวนานกันมาพักใหญ่
* ขยับไปที่หุ้น SCN แหม…ช่วงนี้ราศีจับเหลือเกิน ทั้งฟอร์มผลการดำเนินงาน-ราคาหุ้นโดดเด้งอย่างยิ่ง
* เรียกได้ว่าพื้นฐานแข็งแกร่งเต็มสูบ ตามการเติบโตของธุรกิจ NGV และ iCNG
* โดยเฉพาะ NGV นี่ขอให้จับตาไว้เป็นพิเศษ ขนาดช่วงราคาน้ำมันชะลอตัวออเดอร์ยังโตได้ นี่ถ้าน้ำมันกลับมาขาขึ้นจริงงานนี้ยอดการเติม NGV ยิ่งมีสิทธิสูงขึ้นกระฉูดกว่าเดิมเข้าไปอีก
* แถมล่าสุด ยังอัพเกรดโครงสร้างผู้ถือหุ้นขนาดใหญ่ ด้วยการเปิดทางให้กองทุนทั้งในไทย-ต่างประเทศเข้ามาร่วมถือหุ้น
* และกลายเป็นปัจจัยบวกช่วยเพิ่มฟรีโฟลตหุ้นขึ้นเป็น 37% จากเดิมต่ำแค่ 26%
* ดังนั้น แนวโน้มหุ้น SCN จะยิ่งมีสภาพคล่องสูงมากขึ้น บวกกับพื้นฐานธุรกิจที่อยู่ในช่วงขาขึ้นต่อเนื่อง จะกลายเป็นแรงผลักดันต่อราคาหุ้นบริษัททันที
* หุ้น SCI น่าจับตาไม่เบาเช่นกัน หลังจากงวดไตรมาส 4 มีสิทธิโกยกำไรท่วมท้น
* ล่าสุด โบรกฯ คาดกันว่าไตรมาส 4 จะฟาดกำไรสูงถึง 110 ล้านบาท โตขึ้นก้าวกระโดดทั้งแบบเทียบรายไตรมาสหรือรายปี
* ปิดท้ายกันด้วย AMA น้องใหม่หุ้นไอพีโอรายล่าสุด ที่มีคิวเข้าเทรดกันอย่างเป็นทางการในวันนี้
* สำหรับราคาเหนือจองคงทำได้ไม่มีปัญหาอยู่แล้ว ที่ต้องลุ้นเป็นพิเศษก็คือราคาซื้อขายจะไปได้ไกลขนาดไหน
* เรื่องพื้นฐานไม่มีอะไรน่าห่วง เพราะแข็งแกร่งและพร้อมเติบโตอย่างมั่นคงชัดเจน
* ดังนั้น ใครที่มีหุ้นอยู่ในมือแล้วขอแสดงความยินดีกันไว้ด้วย ส่วนคนที่พลาดช่วงเปิดจองไอพีโอกันไป วันนี้ เป็นโอกาสดีที่จะเข้าเก็บในกระดานกันได้เลย * 